"Nus na pudain betg s'unfrir sco Winkelried"
Intervista cun Martin Cabalzar, schefredactur da La Quotidiana

Da Conradin Klaiss e David Truttmann

Ella exista dapi bunamain 5 onns. Ella dat adina puspè da discutar en la Rumantschia - La Quotidiana. Il schefredactur Martin Cabalzar discurra sur dal regiunalissem rumantsch, sur dal rumantsch grischun e sur da ses siemi da far da pur.

PUNTS: È l'ominusa Quotidiana propi ina gasetta surregiunala?
Martin Cabalzar: Gea. Jau sun persvadì ch'ella è quai. Er sche nus n'avain anc betg cuntanschì tut las finamiras. En differentas regiuns ha ella fitgà bain pe. En autras èsi in zichel pli difficil, perquai ch'i dat là ina alternativa, sco per exempel en Engiadina la Posta Ladina ed en Surmeir la Pagina da Surmeir. Ils Rumantschs èn immens regiunalists. Els vulan leger lur gasetta rumantscha che rapporta sur la lur regiun pli stretga. Ils Rumantschs èn bilings ed abuneschan er ina gasetta tudestga. Perquai na vegn la Quotidiana mai a pudair remplazzar ina gasetta tudestga. Ella resta ina purschida cumplementara che sto chattar novas nischas. L'idea da La Quotidiana è però gista. Nus - ils Rumantschs - stuain s'avischinar per pudair subsister. La Quotidiana è perquai in dals pli impurtants instruments.

Pertge na vegn betg posiziunada la "Vousch da Surmeir" u il "Fögl Ladin" al cumenzament da la gasetta?
Quai era stada ina decisiun da princip - cur che nus essan returnads en las regiuns - da prender a l'entschatta da la gasetta la regiun cun ils pli blers abunents. Quai vul dir che la Surselva è represchentada cun la "Gasetta Romontscha/Casa Paterna" davantvart. Questa repartiziun n'è dentant betg fatga per la perpetnadad. Jau vuless en mintga cas furmar regularmain or da la pagina 2 ina pagina surregiunala ed introducir paginas tematicas. L'idea da publitgar ina "Quotidiana ladina" ed ina "Quotidiana sursilvana" cun paginas midadas n'è betg l'ov da Columbus. Il Surmeir e la diaspora rumantscha na fissan per exempel resguards tar quel project. Jau na sun en mintga cas betg in ami da quell'idea.

La Quotidiana ha radund 6'000 abunents. Tanscha quai?
Quai na tanscha betg. Tenor mia opiniun stuess ella avair 8'000 abunents. Jau crai che quel potenzial fiss avant maun. E dapli abunents che nus avain e pli attractiva che nus pudain far la gasetta. Er per avair propi l'effect d'avischinaziun surregiunala e per pudair uschia augmentar la schientscha rumantscha, stuess la gasetta avair silmain quella cifra.

Pitschen spot da reclama: Tge raschuns ha in giuven u ina giuvna dad abunar dasper PUNTS er La Quotidiana?
Nossa gasetta è actuala ed ella è fatga en moda e maniera professiunala. Ella è fitg preschenta en la regiun ed ella resguarda fitg ferm il sport. Nus fissan er pronts da realisar ina pagina da giuventetgna. Per far quai stuessan nus dentant er avair dapli persunal giuven. Nus essan en quel senn fitg interessads da collavurar cun PUNTS, er en avegnir.

Nus pretendain: La Quotidiana na fa betg il pussaivel per promover il rumantsch grischun (rg). Dacurt ha per exempel in da Voss redacturs sursilvans fatg ina intervista cun il inspectur da chatscha, Georg Brosi, che discurra vallader. L'intervista è vegnida scritta en sursilvan!
Il principi è: quai che schabegia en las regiuns, vegn scrit en il singul idiom. Quai che è surregiunal, quai vegn tenor pussaivladad - jau di: tenor pussaivladad - fatg en rg. Dentant betg anc tut ils redacturs domineschan gia il rg. Per part lasch jau er relativamain grondas libertads a mes collegas da decider per in u l'auter idiom. Scadin redactur sto la finala pudair s'identifitgar cun quai ch'el scriva. Cunzunt commentaris e glossas scriva mintgin pli gugent en l'agen idiom. Nus avain schon anc blers resuns negativs pervi dal rg, divers han gia visà l'abunament. Ina gasetta che vul avair success na po betg ignorar quels giavischs. Perquai essan nus in zichel precauts.
Nus duvrain il rg, dentant nus na sfurzain nagut. Nossa gasetta ha sco prima funcziun d'infurmar e na po betg vegnir surduvrada per la promoziun dal rg. Nus na pudain betg s'unfrir sco Winkelried en quel connex. La promoziun dal rg è ina decisiun politica. E sch'ins vuless esser consequent, lura stuess ins vegnir cun il rg en scola. Lura na vess la proxima generaziun pli naginas difficultads cun il rg.

Na stuessan però redacturs/as da La Quotidiana betg savair rg? N'è quai betg ina cundiziun?
Bain, quai è ina cundiziun. Ina redactura u in redactur sto en mintga cas esser pront d'emprender il rg. Dentant quai na croda betg simplamain giu da tschiel e dovra temp. Nus faschain regularmain curs da rg.

N'has Ti persunalmain betg mintgatant avunda dal rumantsch e dals meds da massa?
(ria) Tals muments datti pli u main tar mintga clamada. I dovra simplamain adina puspè in stausch da motivaziun. Nus ans dumandain adina puspè sche quai saja propi la dretga via e nus tschertgain cuntinuadamain da professiunalisar anc dapli la lavur e da meglierar la qualitad. Ins na cuntanscha mai dal tut la finamira. Il project "Quotidiana" ma plascha enorm. La Quotidiana è il pli impurtant project che la Rumantschia ha realisà ils ultims onns. Da lavurar per La Quotidiana è perquai ina sfida schurnalistica e linguistica che motivescha mai mintga di da nov. Ed jau hai la fortuna da pudair diriger ina squadra da redacziun ordvart engaschada e motivada.

E da tge has propi avunda?
Ils Rumantschs din savens ch'il rumantsch saja la clav da las linguas. Sche la medema glieud ha dentant difficultads da chapir ils ulteriurs idioms, lura vilenta quai mai. Tut è simplamain ina dumonda da voluntad ed intelligenza.

Tge siemis has Ti anc?
Da giuven vuleva jau structurar mia vita professiunala en etappas da var 10 onns. 10 onns scola, 10 onns schurnalissem, 10 onns politica quai n'è dentant betg gartegià dal tut - e lura anc forsa 10 onns far da pur. Fund e bajetgs èn avant maun. E tgi sa: pur da chauras e nursas a Cumbel, quai fiss ina visiun pussaivla per ils diesch onns avant la pensiun.